**«Io senza te»** (norsk oversettelse: *jeg uten deg*) er en italienskspråklig sveitsisk popballade fra 1981. Sangen ble fremført av den sveitsiske gruppen Peter, Sue & Marc, og den var Sveits' bidrag i Eurovision Song Contest 1981. Den endte til slutt på fjerdeplass av 20 deltakere, etter å ha fått fem tolvpoengere – flest av alle deltakerne.

Om sangen
---------

Melodien var skrevet av Peter Reber, som var «Peter» i musikkgruppen Peter, Sue & Marc. Han skrev teksten sammen med Nella Martinetti, og gruppen Peter, Sue & Marc fremførte låten i den sveitsiske finalen i Genève 21. februar 1981. Der vant «Io senza te» finalen i konkurranse med fem andre låter og ble dermed Sveits' bidrag i Eurovision Song Contest samme år.

Dette var fjerde gang og siste gang Peter, Sue & Marc representerte landet i Eurovision Song Contest. De hadde tidligere deltatt i 1971 med «Les illusions de nos vingt ans» (på fransk), i 1976 med «Djambo, Djambo» (på engelsk), i 1979 med «Trödler & Co» (på tysk) og nå altså med «Io senza te» (på italiensk). Gruppen er de eneste som har deltatt fire ganger på fire ulike språk.

Eurovision Song Contest 1981 ble arrangert i Dublin lørdag 4. april, og Sveits var blant forhåndsfavorittene til å vinne konkurransen. «Io senza te» var det 19. og nest siste bidraget ut på scenen – etter Kypros' Island med «Monika» og før Sveriges Björn Skifs med «Fångad i en dröm». Blant instrumentene på scenen var en panfløyte, dette var første gang dette instrumentet ble brukt så fremtredende i konkurransen. 

Underveis i avstemningen lå Sveits flere ganger an til å vinne. Før Sveits som siste land skulle avgi sine stemmer, lå Sveits i tet sammen med Storbritannia og Tyskland. Sveits kunne imidlertid ikke stemme på seg selv og ga 8 poeng til Storbritannias Bucks Fizz og «Making Your Mind Up». Den siste juryen, Sverige, ga Sveits kun 1 poeng, mens både Tyskland, Storbritannia og Frankrike fikk høye poeng. Til slutt endte Sveits på en fjerdeplass med 121 poeng, inkludert toppoeng fra fem land – deriblant Norge.

Låtens tekstforfatter, Nella Martinetti, vant senere konkurransen i 1988. Da var hun tekstforfatter på vinnerlåten «Ne partez pas sans moi» som ble fremført av Céline Dion.

Andre versjoner
---------------

Sangen ble spilt inn og utgitt på både tysk og engelsk:

* Tysk: «Ich ohne dich» – tekst av Rolf Zuckowski
* Engelsk: «Me Without You» – tekst av Rolf Zuckowski

### Norsk versjon

Philip A. Kruse har skrevet en norsk tekst. Den norske tittelen er «Meg uten deg» og ble spilt inn av Hans Petter Hansen. Den ble utgitt på singel og på LP-platen *Lady* (Triola TNLP 79) i 1981.

Listeplasseringer
-----------------

Singelen kom inn på den sveitsiske singlelisten 12. april 1981, lå der i ti uker og på en femteplass i én uke.

| Liste (1981) | Høyesteplassering |
| --- | --- |
| Sveits’ flagg Sveits (Schweizer Hitparade) | 5 |
| Tysklands flagg Tyskland (Offizielle Deutsche Charts) | 47 |

Referanser
----------

1. ↑  «Peter, Sue & Marc ‎– Io senza te». discogs.com. Besøkt 24. april 2019.
2. ↑  «Eurovision Song Contest 1981». eurovision.tv. Besøkt 24. april 2019.
3. ↑  «SWISS NATIONAL FINAL 1981». *natfinals.50webs.com*. Besøkt 24. april 2019.
4. ↑  «Peter, Sue & Marc | Biography & History». *AllMusic* **(engelsk)**. Besøkt 24. april 2019.
5. ↑  «Eurovision 1981 Results: Voting & Points». *Eurovisionworld*. Besøkt 24. april 2019.
6. ↑  Kiler, Marcus (28. august 2010). «Eurovision SF aired documentary about Nella Martinetti - ESCToday.com». *Eurovision News, Polls and Information by ESCToday* **(engelsk)**. Besøkt 24. april 2019.
7. ↑  «Peter, Sue & Marc - Io Senza Te». *Discogs* **(engelsk)**. Besøkt 24. april 2019.
8. ↑  «Hans Petter Hansen – Meg uten deg». *Discogs* **(engelsk)**. Besøkt 24. april 2019.
9. ↑  «Hans Petter Hansen – Lady». *Discogs* **(engelsk)**. Besøkt 24. april 2019.
10. ↑  hitparade.ch - Peter, Sue & Marc - Io senza te
11. ↑  «'She Got Me' på sveitsisk hitliste». hitparade.ch. mars 2019. Besøkt 31. mars 2019.
12. ↑  «'She Got Me' på sveitsisk hitliste». hitparade.ch. mars 2019. Besøkt 31. mars 2019.

* Eurovision Song Contest 1981

| Utmerkelser og prestasjoner |
| --- |
| Forgjenger:**«Cinéma» med Paola** | **Sveits' bidrag i Eurovision Song Contest**(1981) | Etterfølger:**«Amour on t'aime» med Arlette Zola** |